钦定古今图书集成/明伦汇编/皇极典/第165卷 > 《三宗论》前人
## 钦定古今图书集成/明伦汇编/皇极典/第165卷 > 《三宗论》前人

黄帝、尧、舜寿皆百年，享国皆数十年。周公作《无逸》，言
商中宗享国七十五年，高宗五十九年，祖甲三十三
年，文王受命中身，享国五十年。自汉以来，贤君在位
之久，皆不及此。西汉文帝二十三年，景帝十六年，昭
帝十三年，东汉明帝十八年，章帝十三年，和帝十二
年，唐太宗二十三年，此皆近世之明主，然与《无逸》所
谓“不知稼穑之艰难，不闻小人之劳”，惟耽乐之从，或
十年，或七八年，或五六年，或四三年者，无以大相过
也。至其享国长久，如秦始皇帝、汉武帝、梁武帝、隋文
帝、唐元宗，皆以临御久远，循致大乱，或以失国，或仅
能免其身，其故何也？人君之富，其倍于人者千万也。
膳服之厚，声色之靡，所以贼其躬者多矣；朝夕于其
间而无以御之，至于夭死者，势也。幸而寿考，用物多
而害民久，矜己自圣，轻蔑臣下，至于失国，宜矣。古之
贤君，必志于学，达性命之本而知道德之贵。其视子
女玉帛与粪土无异，其所以自养乃与山林学道者
比，是以久于其位而无害也。傅说之诏高宗曰：“王，人
求多闻，时惟建事，学于古训乃有获。事不师古，以克
永世，匪说攸闻。惟学逊志，务时敏，厥修乃来。允怀于
兹，道积于厥躬。惟敩学半，念终始。典于学，厥德修罔
觉。监于先王成宪，其永无愆。”呜呼，傅说其知此矣。